32002R1991
L 308/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1991/2002 AL PARLAMENTULUI EUROPEAN ȘI AL CONSILIULUI
din 8 octombrie 2002
de modificare a Regulamentului (CE) nr. 577/98 al Consiliului privind organizarea unei anchete prin sondaj asupra forței de muncă din Comunitate
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 285 alineatul (1) al acestuia,
având în vedere propunerea Comisiei (1),
având în vedere avizul Comitetului Economic și Social (2),
în conformitate cu procedura prevăzută la articolul 251 din tratat (3),
întrucât:
(1)
Regulamentul (CE) nr. 577/98 (4) al Consiliului stabilește cerințele minime pentru realizarea unei anchete prin sondaj asupra forței de muncă, menită să ofere informații statistice comparabile privind nivelul, structura și evoluția ocupării forței de muncă și a șomajului în statele membre.
(2)
Punerea în aplicare imediată de către toate statele membre a anchetei continue prin sondaj asupra forței de muncă, prevăzută de Regulamentul (CE) nr. 577/98, a fost considerată o acțiune prioritară în cadrul „Planului de acțiune privind statisticile cerute pentru UEM”, aprobat de Consiliu la 19 ianuarie 2001.
(3)
A trecut o perioadă suficientă de la intrarea în vigoare a Regulamentului (CE) nr. 577/98 pentru ca toate statele membre să adopte dispozițiile și angajamentele necesare pentru punerea în aplicare completă a regulamentului respectiv. Cu toate acestea, nu toate statele membre au adoptat astfel de măsuri și angajamente. Prin urmare, derogarea care permite statelor membre să realizeze numai o anchetă anuală ar trebui să fie limitată în timp.
(4)
Măsurile necesare pentru punerea în aplicare a Regulamentului (CE) nr. 577/98 ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a procedurii pentru exercitarea competențelor de punere în aplicare conferite Comisiei (5).
(5)
Prin urmare, este necesară modificarea corespunzătoare a Regulamentului (CE) nr. 577/98.
(6)
Comitetul pentru programul statistic, înființat prin Decizia 89/382/CEE, Euratom (6) a Consiliului, a fost consultat în conformitate cu articolul 3 din decizie,
ADOPTĂ PREZENTUL REGULAMENT:
Articolul 1
Regulamentul (CE) nr. 577/98 al Consiliului se modifică după cum urmează:
1.
la articolul 1, al doilea paragraf se înlocuiește cu următorul text:
„Ancheta este o anchetă continuă care furnizează rezultate trimestriale și anuale. Cu toate acestea, în timpul unei perioade de tranziție care nu depășește anul 2002, statele membre care nu sunt în măsură să pună în aplicare o anchetă continuă realizează în schimb o anchetă anuală, care urmează să aibă loc în primăvară.
Prin derogare, perioada de tranziție se prelungește:
(a)
până în 2003 pentru Italia;
(b)
până în 2004 pentru Germania, cu condiția ca Germania să furnizeze estimări trimestriale de substituție pentru principalele componente ale anchetei prin sondaj asupra forței de muncă, precum și estimări medii anuale pentru anumite componente specifice ale anchetei prin sondaj asupra forței de muncă.”;
2.
articolul 8 se înlocuiește cu următorul text:
„Articolul 8
Procedura
(1) Comisia este sprijinită de Comitetul pentru programul statistic instituit în temeiul articolului 1 din Decizia nr. 89/382/CEE, Euratom a Consiliului (7).
(2) În cazurile în care se face trimitere la prezentul paragraf, se aplică articolele 5 și 7 din Decizia 1999/468/CE (8), ținându-se seama de dispozițiile articolului 8.
Durata perioadei prevăzute la articolul 5 alineatul (6) din Decizia 1999/468/CE se stabilește la trei luni.
(3) Comitetul își stabilește regulamentul de procedură.
Articolul 2
Prezentul regulament intră în vigoare în ziua următoare publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 8 octombrie 2002.